Oʻzbekiston Respublikasi Transport vazirligi huzuridagi Avtomobil yoʻllari qoʻmitasi toʻgʻrisidagi nizomni tasdiqlash haqida
(resolution, 2025-01-10)

Oʻzbekiston Respublikasi Prezidentining “Oʻzbekiston Respublikasi yoʻl xoʻjaligi tizimini chuqur isloh qilish chora-tadbirlari toʻgʻrisida” 2019-yil 9-dekabrdagi PF-5890-son Farmoni va “Yoʻl sohasini boshqarish tizimini yanada takomillashtirishga oid chora-tadbirlar toʻgʻrisida” 2019-yil 9-dekabrdagi PQ-4545-son qaroriga muvofiq Vazirlar Mahkamasi qaror qiladi: 1. Oʻzbekiston Respublikasi Transport vazirligi huzuridagi Avtomobil yoʻllari qoʻmitasi toʻgʻrisidagi nizom 1-ilovaga muvofiq tasdiqlansin. 2. Oʻzbekiston Respublikasi Hukumatining 2-ilovaga muvofiq ayrim qarorlari oʻz kuchini yoʻqotgan deb hisoblansin. 3. Oʻzbekiston Respublikasi Transport vazirligi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari A.J. Ramatov va Oʻzbekiston Respublikasi transport vaziri E.M. Ganiyev zimmasiga yuklansin. 1. Ushbu Nizom Oʻzbekiston Respublikasi Transport vazirligi huzuridagi Avtomobil yoʻllari qoʻmitasining (keyingi oʻrinlarda — Qoʻmita) maqomi, asosiy vazifalari, funksiyalari, huquqlari, javobgarligini, faoliyatini tashkil etish va hisobot berish tartibini, shuningdek, uning rahbarlarining funksional vazifalari va masʼuliyatini belgilaydi. 2. Qoʻmita Oʻzbekiston Respublikasi Avtomobil yoʻllari davlat qoʻmitasining barcha huquqlari, majburiyatlari va shartnomalari boʻyicha huquqiy vorisi hisoblanadi. 3. Qoʻmita avtomobil yoʻllari sohasidagi maxsus vakolatli organ boʻlib, umumiy foydalanishdagi avtomobil yoʻllarini loyihalashtirish, qurish, rekonstruksiya qilish, taʼmirlash va ekspluatatsiya qilish boʻyicha ishlarning yagona buyurtmachisi hisoblanadi. 4. Qoʻmita oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga hamda ushbu Nizomga va boshqa qonun hujjatlariga, shuningdek, Oʻzbekiston Respublikasi Transport vazirligi (keyingi oʻrinlarda — Transport vazirligi) qarorlariga amal qiladi. 5. Qoʻmitaning oʻz vakolatlari doirasida qabul qilingan qarorlari davlat boshqaruvi organlari va xoʻjalik birlashmalari, mahalliy ijro etuvchi hokimiyat organlari, boshqa tashkilotlar va ularning mansabdor shaxslari, shu jumladan, fuqarolar tomonidan bajarilishi majburiy hisoblanadi. 6. Qoʻmita oʻz faoliyatini Transport vazirligi boʻlinmalari, shu jumladan, uning hududiy boʻlinmalari, davlat organlari va tashkilotlari, nodavlat notijorat va boshqa tashkilotlar bilan oʻzaro hamkorlikda amalga oshiradi. 7. Qoʻmita yuridik shaxs hisoblanadi, Oʻzbekiston Respublikasi Davlat gerbi tasviri tushirilgan va oʻz nomi davlat tilida yozilgan muhrga va blankalarga, mustaqil balansga, shaxsiy gʻazna hisobvaraqlariga, bank hisobvaraqlariga, shu jumladan, xorijiy valyutadagi bank hisobvaraqlariga egadir. 8. Qoʻmitaning rasmiy nomi: a) davlat tilida: toʻliq nomi — Oʻzbekiston Respublikasi Transport vazirligi huzuridagi Avtomobil yoʻllari qoʻmitasi; qisqartirilgan nomi — Avtomobil yoʻllari qoʻmitasi; b) rus tilida: toʻliq nomi — Komitet po avtomobilnim dorogam pri Ministerstve transporta Respubliki Uzbekistan; qisqartirilgan nomi — Komitet po avtomobilnim dorogam; v) ingliz tilida: toʻliq nomi — The Committee for roads under the Ministry of transport of the Republic of Uzbekistan; qisqartirilgan nomi — The Committee for roads. 9. Qoʻmitaning joylashgan joyi (pochta manzili): Toshkent shahri, Mustaqillik shoh koʻchasi, 68-uy. 10. Quyidagilar Qoʻmitaning asosiy vazifalari hisoblanadi: avtomobil yoʻllari sohasida yagona texnika siyosatini olib borish; avtomobil yoʻllarini rivojlantirish davlat dasturlarini ishlab chiqish va amalga oshirish; avtomobil yoʻllari tarmoqlarini rivojlantirish va takomillashtirish istiqbollarini belgilash; umumiy foydalanishdagi avtomobil yoʻllarining xalqaro tranzit yoʻlaklarini shakllantirish; avtomobil yoʻllarini moliyalashtirish, loyihalashtirish, qurish, taʼmirlash va ulardan foydalanish masalalari kompleks hal etilishini tashkil etish hamda buyurtmachi xizmatining samarali faoliyatini tashkil etish; avtomobil yoʻllarini qurish, rekonstruksiya qilish, taʼmirlash va saqlash sifati ustidan nazoratni amalga oshirish; xoʻjaliklararo qishloq avtomobil yoʻllarining, shaharlar, shahar posyolkalari, qishloqlar va ovullar koʻchalarining mavjud tarmogʻi saqlanishini taʼminlash ishlarini muvofiqlashtirish; ilmiy-tadqiqot ishlarini tashkil etish, umumiy foydalanishdagi avtomobil yoʻllarini loyihalashtirish, qurish, rekonstruksiya qilish, taʼmirlash va saqlash sohasida innovatsion texnologiyalar va zamonaviy standartlarni joriy etish; avtomobil yoʻllari sohasida kadrlarni tayyorlash, qayta tayyorlash va ularning malakasini oshirish, shu jumladan, chet ellarda oʻquv-amaliyot kurslari va seminarlar tashkil etish; avtomobil yoʻllarining hududiy arxitektura-badiiy tuzilishiga va landshaft dizayniga taalluqli zamonaviy yondashuvlarni shakllantirish hamda amalga oshirish boʻyicha yagona davlat siyosatini oʻtkazish, avtomobil yoʻllariga tutash hududlarni koʻkalamzorlashtirish tadbirlari oʻtkazilishini tashkil etish; avtomobil yoʻllarini loyihalash sohasidagi normalar va standartlarga rioya etilishini taʼminlash; yoʻl xoʻjaligi sohasida xalqaro hamkorlikni amalga oshirish. 11. Qoʻmita oʻziga yuklangan vazifalarga muvofiq quyidagi funksiyalarni amalga oshiradi: a) avtomobil yoʻllari sohasida yagona texnika siyosatini olib borish sohasida: yoʻl xoʻjaligida zamonaviy texnologiyalarni va xorijiy mamlakatlarning tajribasini hisobga olgan holda avtomobil yoʻllarini loyihalashtirish, qurish, rekonstruksiya qilish, taʼmirlash va saqlash, shuningdek, yoʻl-qurilish materiallari, buyumlar va konstruksiyalarni ishlab chiqish borasida texnik jihatdan tartibga solish borasidagi normativ hujjatlarni ishlab chiqadi; safarbarlik tayyorgarligini, shuningdek, idoraviy mansub tashkilotlarning safarbarlik tayyorgarligi boʻyicha ular faoliyatini nazorat qiladi va muvofiqlashtiradi; Qoʻmita yoki uning tegishli buyrugʻi bilan vakolat berilgan idoraviy mansub tashkilotlar tomonidan respublika hududida, shuningdek, respublika hududiga kiradigan ogʻir va yirik gabaritli avtotransport vositalarining vazn va hajm parametrlarini nazorat qiladi hamda avtomobil yoʻllari boʻylab harakatlanishi uchun yigʻimlar undiradi va ularning harakatlanishi (kirishi) uchun ruxsatnomalar beradi; umumiy foydalanishdagi avtomobil yoʻllarida yoʻl harakatini tartibga solishning texnik vositalari va ularning konstruksiyalari, shu jumladan foto va video qayd etish texnik vositalarining oʻrnatilishiga texnik shartlar beradi; umumiy foydalanishdagi avtomobil yoʻllari bilan muhandislik kommunikatsiyalarining koʻndalang kesishishiga texnik shartlar beradi; Qoʻmita yoki uning tegishli qarori bilan vakolat berilgan idoraviy mansub tashkilotlar tomonidan umumiy foydalanishdagi avtomobil yoʻllarining ajratilgan mintaqalarida joylashgan yer uchastkalarida va inshootlarida tashqi reklama obyektlarini (konstruksiyalarini) qurishga texnik shartlar beradi; umumiy foydalanishdagi avtomobil yoʻllarining yoʻl boʻyi mintaqasidagi yer uchastkalarida ishlab chiqarish, xizmat koʻrsatish, savdo, servis obyektlari, shuningdek, tadbirkorlik faoliyati uchun boshqa obyektlarni joylashtirish va qurish uchun texnik shartlar beradi; yuridik va jismoniy shaxslar tomonidan umumiy foydalanishdagi avtomobil yoʻllariga tutashuvchi yoʻllar (syezdlar) qurilishi uchun texnik shartlar (ruxsat) beradi; Qoʻmita yoki uning Qoraqalpogʻiston Respublikasi va viloyatlar avtomobil yoʻllari bosh boshqarmalari (keyingi oʻrinlarda — bosh boshqarmalar) tomonidan umumiy foydalanishdagi avtomobil yoʻllari chetidagi ajratilgan mintaqalarda obyektlar qurilishi uchun, jumladan muhandislik-kommunikatsiya tarmoqlari uchun texnik shartlar beradi; umumiy foydalanishdagi avtomobil yoʻllari tarmogʻini tegishli holatda saqlash va rivojlantirish, ularning oʻtkazish qobiliyatini oshirish, avtomobil yoʻllari foydalanuvchilariga koʻrsatiladigan xizmatlar sifatini yaxshilash, shuningdek, yoʻl va yoʻl boʻyi servisi obyektlarini rivojlantirishni muvofiqlashtiradi; umumiy foydalanishdagi avtomobil yoʻllarining ajratilgan mintaqalarida yer uchastkalaridan oqilona va samarali foydalanishni belgilangan tartibda tashkil etadi; transport oqimlarini boshqarishning zamonaviy raqamli avtomatlashtirilgan tizimlarini joriy etadi; b) avtomobil yoʻllarini rivojlantirish davlat dasturlarini ishlab chiqish va amalga oshirish sohasida: avtomobil yoʻllari hoʻjaligi sohasida amaldagi normativ hujjatlar va ajratilgan moliya manbaalardan kelib chiqib, respublikaning avtomobil yoʻllari tarmogʻini davlat iqtisodiyoti bilan hamohang rivojlanishini taʼminlaydigan yaqin va oʻrta muddatli davlat dasturini ishlab chiqadi va amalga oshiradi; avtomobil yoʻllarining texnik holatidan kelib chiqqan holda avtomobil yoʻllarini qurish, rekonstruksiya qilish va taʼmirlashning har yilgi dasturlarini shakllantiradi va amalga oshirishni muvofiqlashtiradi; xalqaro moliya institutlari va xorijiy hukumat moliya tashkilotlari ishtirokida, shuningdek, donorlar mablagʻlarini jalb qilgan holda yoʻl qurilishi sohasida loyihalar ishlab chiqadi va amalga oshiradi; umumiy foydalanishdagi avtomobil yoʻllarini qurish, qayta qurish va ularni loyihalashtirish, korxonalarni modernizatsiya qilish boʻyicha manzilli roʻyxatlarni Oʻzbekiston Respublikasi Iqtisodiyot va moliya vazirligi bilan kelishilgan holda tasdiqlaydi, oʻzgartirish va qoʻshimchalar kiritadi; avtomobil yoʻllarini mukammal taʼmirlash va ularni loyihalashtirish ishlari boʻyicha manzilli roʻyxatlarni Oʻzbekiston Respublikasi Iqtisodiyot va moliya vazirligi bilan kelishilgan holda tasdiqlaydi, oʻzgartirish va qoʻshimchalar kiritadi; Oʻzbekiston Respublikasi Iqtisodiyot va moliya vazirligi bilan kelishilgan holda Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tomonidan tasdiqlanadigan xoʻjaliklararo qishloq avtomobil yoʻllarini, shaharlar, shahar posyolkalari, qishloqlar va ovullar koʻchalarini qurish, qayta qurish va ularni loyihalashtirish ishlari boʻyicha manzilli roʻyxatlarni kelishadi; Oʻzbekiston Respublikasi Iqtisodiyot va moliya vazirligi bilan kelishilgan holda Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tomonidan tasdiqlanadigan xoʻjaliklararo qishloq avtomobil yoʻllarini, shaharlar, shahar posyolkalari, qishloqlar va ovullar koʻchalarini mukammal va joriy taʼmirlash hamda ularni loyihalashtirish ishlari boʻyicha manzilli roʻyxatlarni kelishadi; umumiy foydalanishdagi avtomobil yoʻllarida favqulodda vaziyatlar oldini olish va oqibatlarini bartaraf etish ishlari boʻyicha obyektlarning manzilli roʻyxatlarini Oʻzbekiston Respublikasi Iqtisodiyot va moliya vazirligi, Favqulodda vaziyatlar vazirligining hududiy boshqarmalari hamda Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan kelishilgan holda tasdiqlaydi, oʻzgartirish va qoʻshimchalar kiritadi; umumiy foydalanishdagi avtomobil yoʻllarini saqlash, qishki qarov, koʻkalamzorlashtirish va joriy taʼmirlash ishlari uchun texnologik asbob-uskunalar, texnikalar va mashina-mexanizmlar bilan jihozlash ishlari boʻyicha manzilli roʻyxatlarni Oʻzbekiston Respublikasi Iqtisodiyot va moliya vazirligi bilan kelishilgan holda tasdiqlaydi, oʻzgartirish va qoʻshimchalar kiritadi; umumiy foydalanishdagi avtomobil yoʻllarini saqlash, qishki qarov, koʻkalamzorlashtirish va joriy taʼmirlashning vaqtinchalik va yillik yigʻma smetalarini Oʻzbekiston Respublikasi Iqtisodiyot va moliya vazirligi bilan kelishilgan holda tasdiqlaydi, oʻzgartirish va qoʻshimchalar kiritadi; v) avtomobil yoʻllari tarmoqlarini rivojlantirish va takomillashtirish istiqbollarini belgilash sohasida: Oʻzbekiston Respublikasining umumiy foydalanishdagi avtomobil yoʻllari roʻyxatini shakllantirish, unga oʻzgartirish va qoʻshimchalar kiritish yuzasidan takliflarni ishlab chiqadi va Vazirlar Mahkamasiga kiritadi; iqtisodiyot va aholining ehtiyojlaridan hamda davlatning strategik vazifalaridan kelib chiqqan xolda, respublika avtomobil yoʻllari tarmogʻini istiqbolli rejalashtirish, takomillashtirish va rivojlantirish choralarini koʻradi; respublika umumiy foydalanishdagi avtomobil yoʻllari tarmogʻini takomillashtirish va rivojlantirish choralarini koʻradi; umumiy foydalanishdagi avtomobil yoʻllari hisobini va Oʻzbekiston Respublikasi Iqtisodiyot va moliya vazirligi huzuridagi Kadastr agentligi bilan birgalikda davlat kadastrini yuritadi; g) umumiy foydalanishdagi avtomobil yoʻllarining xalqaro tranzit yoʻlaklarini shakllantirish sohasida: maxsus ruxsatnoma bergan holda, shu jumladan xalqaro tashishlarni amalga oshirayotgan yirik oʻlchamli va ogʻir yuk koʻtaradigan avtotransport vositalarining avtomobil yoʻllari boʻyicha harakati yoʻnalishlarini belgilaydi; xalqaro transport yoʻnalishlaridan foydalanishda xalqaro tashkilotlar va kompaniyalar bilan hamkorlikni kengaytirish choralarini koʻradi; tarmoqqa investitsiyalarni jalb qilish va moliyalashtirishning muqobil manbalarini, shu jumladan, umumiy foydalanishdagi avtomobil yoʻllarini loyihalashtirish, qurish, rekonstruksiya qilish va taʼmirlash uchun davlat-xususiy sheriklik mexanizmlarini joriy etish choralarini koʻradi; d) avtomobil yoʻllarini moliyalashtirish, loyihalashtirish, qurish, taʼmirlash va ulardan foydalanish masalalari kompleks hal etilishini tashkil etish hamda buyurtmachi xizmatining samarali faoliyatini tashkil etish sohasida: bosh boshqarmalar va idoraviy mansub tashkilotlarning muassisi funksiyasini amalga oshirish, ular faoliyati ustidan nazorat olib borish va iqtisodiy rivojlanishini tahlil qilish, shuningdek, bosh boshqarmalar va idoraviy mansub tashkilotlarda moliya-xoʻjalik faoliyatini va mol-mulkdan foydalanilishini nazorat qiladi; zamonaviy menejment tizimlarini, ilgʻor xorijiy tajriba hamda xalqaro standartlarga muvofiq ishni tashkil etishning innovatsion shakllari va usullarini joriy etish orqali tarmoqni boshqarishni takomillashtiradi; idoraviy mansub tashkilotlarning moliya-xoʻjalik faoliyatidan kelib chiqib, yoʻl ishlarini bajarishda zaruriy foyda olinishini taʼminlash maqsadida rentabellik darajasining minimal miqdorlarini belgilaydi; qulay va xavfsiz harakatni taʼminlash uchun umumiy foydalanishdagi avtomobil yoʻllaridan foydalanishda yoʻl harakati xavfsizligi va favqulodda vaziyatlar organlari bilan oʻzaro hamkorlik qiladi; yoʻl qurilishining yirik loyihalarini moliyalashtirishga xalqaro moliya institutlarini va xorijiy hukumat moliya tashkilotlarini jalb etadi; fuqarolarni qabul qilishni tashkil etadi, jismoniy va yuridik shaxslarning ogʻzaki va yozma murojaatlari oʻz vaqtida koʻrib chiqilishini taʼminlaydi, ular boʻyicha qarorlar qabul qiladi va ariza beruvchilarga qonun hujjatlarida belgilangan muddatda javob beradi; e) avtomobil yoʻllarini qurish, rekonstruksiya qilish, taʼmirlash va saqlash sifati ustidan nazoratni amalga oshirish sohasida: umumiy foydalanishdagi avtomobil yoʻllari va sunʼiy inshootlarning texnik holatini koʻrikdan oʻtkazadi; avtomobil yoʻllarini loyihalashtirish, qurish, rekonstruksiya qilish, taʼmirlash va ulardan foydalanish sohasida sifat ustidan nazoratni amalga oshiradi; umumiy foydalanishdagi avtomobil yoʻllarini loyihalashtirish, qurish, rekonstruksiya qilish, taʼmirlash va saqlash ustidan texnik kuzatuvni amalga oshiradi; yoʻl qurilishi, yoʻl-qurilish materiallari, buyumlar va konstruksiyalar ishlab chiqarish sohasini texnik tartibga solishda normativ hujjatlar va talablarga rioya etilishini taʼminlaydi; j) xoʻjaliklararo qishloq avtomobil yoʻllarining, shaharlar, shahar posyolkalari, qishloqlar va ovullar koʻchalarining mavjud tarmogʻi saqlanishini taʼminlash ishlarini muvofiqlashtirish sohasida: xoʻjaliklararo qishloq avtomobil yoʻllarini, shaharlar, shahar posyolkalari, qishloqlar va ovullar koʻchalarini taʼmirlashning har yilgi dasturlarini shakllantirish va amalga oshirishda ishtirok etadi; xoʻjaliklararo qishloq avtomobil yoʻllari, shaharlar, shahar posyolkalari, qishloqlar va ovullar koʻchalarining mavjud tarmogʻini taʼmirlash boʻyicha mahalliy ijro etuvchi hokimiyat organlari ishini muvofiqlashtiradi; xoʻjaliklararo qishloq avtomobil yoʻllari, shaharlar, shahar posyolkalari, qishloqlar va ovullar koʻchalari tarmogʻini rivojlantirish va takomillashtirish yuzasidan shaharlar va tumanlarning bosh rejalarini ishlab chiqishda ishtirok etadi; z) ilmiy-tadqiqot ishlarini tashkil etish, umumiy foydalanishdagi avtomobil yoʻllarini loyihalashtirish, qurish, rekonstruksiya qilish, taʼmirlash va saqlash sohasida innovatsion texnologiyalar va zamonaviy standartlarni joriy etish sohasida: umumiy foydalanishdagi avtomobil yoʻllari sohasida texnik jihatdan tartibga solish borasidagi normativ hujjatlarni ishlab chiqadi va takomillashtiradi; avtomobil yoʻllari va yoʻl xoʻjaligi masalalari boʻyicha normativ-huquqiy hujjatlar loyihalarini koʻrib chiqadi va kelishadi; umumiy foydalanishdagi avtomobil yoʻllarini loyihalashtirish, qurish, rekonstruksiya qilish, taʼmirlash va saqlash sohasida ilmiy-tadqiqot ishlarini tashkil etadi va olib boradi; umumiy foydalanishdagi avtomobil yoʻllarini loyihalashtirish, qurish, rekonstruksiya qilish, taʼmirlash va saqlash sohasida zamonaviy texnologiyalarni va yangi materiallarni joriy etish boʻyicha tajriba ishlarini olib boradi; i) avtomobil yoʻllari sohasida kadrlarni tayyorlash, qayta tayyorlash va ularning malakasini oshirish, shu jumladan, chet ellarda oʻquv-amaliyot kurslari va seminarlar tashkil etish sohasida: tarmoqda kadrlar tayyorlash, qayta tayyorlash va ularning malakasini oshirish boʻyicha bazaviy taʼlim dasturlarini shakllantirishda bevosita ishtirok etadi va kelishadi; yoʻl qurilishini prognozlashtirish, muvofiqlashtirish va amalga oshirishning zamonaviy usullari talablariga muvofiq avtomobil yoʻllari sohasida malakali kadrlar tayyorlashni va kadrlarni qayta tayyorlashni tashkil etadi; talabalarning olingan nazariy bilimlarini ishlab chiqarish amaliyotida mustahkamlash maqsadida taʼlim muassasalarining bosh boshqarmalar va idoraviy mansub tashkilotlar bilan oʻzaro hamkorligini tashkil etadi; avtomobil yoʻllari sohasida kadrlar tayyorlash, ularni qayta tayyorlashni va malakasini oshirishni, shu jumladan, xorijiy taʼlim muassasalarida amaliyot oʻtashini va tajriba orttirishini tashkil etadi; k) avtomobil yoʻllarining hududiy arxitektura-badiiy tuzilishiga va landshaft dizayniga taalluqli zamonaviy yondashuvlarni shakllantirish hamda amalga oshirish boʻyicha yagona davlat siyosatini oʻtkazish, avtomobil yoʻllariga tutash hududlarni koʻkalamzorlashtirish tadbirlari oʻtkazilishini tashkil etish sohasida: umumiy foydalanishdagi avtomobil yoʻllarining hududiy arxitektura-badiiy tuzilishi va landshaft dizayni qismida zamonaviy yondashuvlarni shakllantirish va amalga oshirish borasida yagona davlat siyosatini olib borish yoʻli bilan umumiy foydalanishdagi avtomobil yoʻllariga ajratilgan polosalardagi yoʻl boʻyi hududlarni tegishli holatda saqlash va koʻkalamzorlashtirish bilan bogʻliq ishlarni tashkil etadi va amalga oshiradi; respublikaning har bir mintaqasidagi iqlim sharoitlaridan kelib chiqib umumiy foydalanishdagi avtomobil yoʻllarini koʻkalamzorlashtirish sohasida zamonaviy texnologiyalar va xalqaro standartlarni qoʻllash, zamonaviy koʻchatxonalarni tashkil etish, idoraviy mansub tashkilotlarning moddiy-texnik bazasini mustahkamlash choralarini koʻradi; idoraviy mansub oliy va oʻrta maxsus, kasb-hunar taʼlimi muassasalari negizida avtomobil yoʻllarini loyihalash, arxitektura-badiiy jihatdan tuzish va landshaft dizayni boʻyicha malakali kadrlar tayyorlash va ularni qayta tayyorlashni tashkil etadi; l) avtomobil yoʻllarini loyihalash sohasidagi normalar va standartlarga rioya etilishini taʼminlash sohasida: avtomobil yoʻllarini loyihalash sohasida xalqaro standartlar va eng yaxshi tajribalarni qoʻllanilishini muvofiqlashtiradi; avtomobil yoʻllarini yoʻllarda harakatlanishni tartibga solishning texnik vositalari bilan jihozlash sohasida yagona texnik siyosatni amalga oshiradi; standartlashtirishga doir normativ hujjatlar talablariga muvofiq yoʻl belgilari, axborot koʻrsatkichlari, yoʻllarda harakatlanishni tartibga solishning boshqa texnik vositalari ishlab chiqarilishini tashkil etadi; avtomobil yoʻllarida uzoq muddat foydalanishni taʼminlovchi yoʻl belgilarini oʻrnatish va yotiq yoʻl belgilarini chizish choralarini koʻradi; m) yoʻl xoʻjaligi sohasida xalqaro hamkorlikni amalga oshirish sohasida: oʻz vakolatlari doirasida avtomobil yoʻllari masalalari boʻyicha xalqaro tashkilotlar bilan belgilangan tartibda oʻzaro hamkorlikni amalga oshiradi hamda ularda Oʻzbekiston Respublikasining milliy manfaatlarini ifoda etadi, Oʻzbekiston Respublikasining avtomobil yoʻllari sohasidagi xalqaro shartnomalarda ishtirok etishini taʼminlaydi; avtomobil yoʻllari sohasida xalqaro hamkorlik qilish, avtomobil yoʻllari masalalari boʻyicha xalqaro tashkilotlar, xorijiy davlatlarning vakolatli organlari, shuningdek, xorijiy kompaniyalar bilan samarali oʻzaro hamkorlik mexanizmlarini takomillashtirish yuzasidan takliflar ishlab chiqishda ishtirok etadi. 12. Qoʻmita unga yuklangan vazifalar va funksiyalarni bevosita hamda uning bosh boshqarmalari va idoraviy mansub tashkilotlari orqali amalga oshiradi. Qoʻmita umumiy foydalanishdagi avtomobil yoʻllarini loyihalashtirish, qurish, rekonstruksiya qilish, taʼmirlash va ekspluatatsiya qilish ishlari boʻyicha yagona buyurtmachisi hisoblanib: umumiy foydalanishdagi avtomobil yoʻllarini saqlash, qishki qarov, koʻkalamzorlashtirish va joriy taʼmirlash, ulardagi favqulodda vaziyatlarning oldini olish va ularning oqibatlarini bartaraf etish boʻyicha ishlarni amalga oshirish hamda umumiy foydalanishdagi avtomobil yoʻllarini ekspluatatsiya qilish ehtiyojlari uchun jihozlash (texnologik uskuna, texnika va mashina-mexanizmlar xarid qilish) boʻyicha buyurtmachi funksiyalari bosh boshqarmalar; xalqaro ahamiyatdagi A-373 “M39 avtoyoʻli-Guliston-Boʻka-Angren-Qoʻqon va Andijon orqali-Oʻsh” avtomobil yoʻlining 183 — 285 km uchastkalarini hamda ularga tutash umumiy foydalanishdagi avtomobil yoʻllarini saqlash, qishki qarov, koʻkalamzorlashtirish, joriy taʼmirlash, ulardagi favqulodda vaziyatlarning oldini olish va ularning oqibatlarini bartaraf etish boʻyicha ishlarni amalga oshirish boʻyicha buyurtmachi funksiyalari “Qamchiqavtoyul” ixtisoslashtirilgan yoʻllardan foydalanish unitar korxonasi tomonidan amalga oshiriladi. Avtomobil yoʻllarini rivojlantirish uchun ajratiladigan mablagʻlarni sarflash boʻyicha buyurtmachi funksiyalari Qoʻmita raisining qarori bilan boshqa idoraviy mansub tashkilotlariga yuklanishi mumkin. 13. Qoʻmita oʻziga yuklangan vazifalar va funksiyalarni bajarish uchun quyidagi huquqlarga egadir: Qoʻmitaga yuklangan vazifalar va funksiyalarning bajarilishi bilan bogʻliq normativ-huquqiy hujjat loyihalarini ishlab chiqish va belgilangan tartibda Oʻzbekiston Respublikasi Prezident Administratsiyasiga hamda Vazirlar Mahkamasiga kiritish; Qoʻmita vakolatlariga taalluqli masalalar boʻyicha davlat boshqaruv organlari, xoʻjalik birlashmalari hamda mahalliy ijro etuvchi hokimiyat organlari faoliyatini belgilangan tartibda muvofiqlashtirish choralarini koʻrish; davlat boshqaruvi organlari, xoʻjalik birlashmalari hamda mahalliy ijro etuvchi hokimiyat organlaridan Qoʻmitaga yuklangan vazifalar va funksiyalarni bajarish uchun zarur boʻlgan axborotni belgilangan tartibda olish; davlat boshqaruvi organlari, xoʻjalik birlashmalari hamda mahalliy ijro etuvchi hokimiyat organlariga, boshqa tashkilotlar va ularning mansabdor shaxslariga avtomobil yoʻllari sohasidagi aniqlangan qonun buzilishlari, ularga imkon beruvchi sabablar va shart-sharoitlarni bartaraf etish haqida koʻrib chiqilishi majburiy boʻlgan taqdimnomalar kiritish; Qoʻmitaning vakolatiga taalluqli masalalar yuzasidan Oʻzbekiston Respublikasining xalqaro shartnomalari loyihalarini ishlab chiqishda belgilangan tartibda ishtirok etish; xorijiy davlatlar, xalqaro va xorijiy tashkilotlar vakillari bilan avtomobil yoʻllari sohasida belgilangan tartibda hamkorlik aloqalarini oʻrnatish va muzokaralar olib borish; Qoʻmitaning vakolatiga taalluqli masalalarni hal etishga ilmiy tashkilotlar vakillari, olimlar va mutaxassislarni, shu jumladan xorijiy mutaxassislarni shartnoma asosida jalb etish; yoʻl xoʻjaligi sohasini tartibga solish masalalarini muhokama qilish uchun ekspertlarni jalb qilish, shuningdek, sohadagi islohotlar ijrosini ekspertlik jihatdan taʼminlashning yangi, samarali va sifatli tizimini yaratish doirasida normativ-huquqiy hujjatlar loyihalarini ishlab chiqish uchun malakali mutaxassislardan iborat ekspert-tahlil guruhlarini qonunchilik hujjatlarida belgilangan tartibda tashkil etish; malakali xorijiy mutaxassislarni ishga qabul qilish, ularga oʻrnatilgan tartibda ish haqi va boshqa toʻlovlar miqdorlarini belgilash; Qoʻmitaning budjetdan tashqari jamgʻarmasi mablagʻlarini qonun hujjatlarida belgilangan tartibda shakllantirish va tasarruf etish; umumiy foydalanishdagi avtomobil yoʻllarini bosqichma-bosqich rivojlantirish tartib-taomillarni amalga oshirish; avtomobil yoʻllaridan foydalanuvchilardan avtomobil yoʻllari sohasidagi qonun hujjatlariga rioya etishni, shuningdek, avtomobil yoʻllarini loyihalashtirish, qurish, rekonstruksiya qilish va ekspluatatsiya qilish sohasida faoliyat koʻrsatuvchi tashkilotlardan shaharsozlik normalari va qoidalariga hamda avtomobil yoʻllari sohasidagi qonun hujjatlariga rioya etishni talab qilish; Oʻzbekiston Respublikasining chet davlatlardagi diplomatik vakolatxonalaridan xorijiy mamlakatlarda yoʻl xoʻjaligini rivojlantirish boʻyicha amalga oshirilgan ishlar toʻgʻrisida tahliliy materiallar, hisobotlar hamda Oʻzbekiston Respublikasining xorijiy davlatlar va xalqaro tashkilotlar bilan yoʻl xoʻjaligi sohasidagi oʻzaro hamkorligini yanada mustahkamlash va kengaytirish yuzasidan takliflarni soʻrash va olish; Qoʻmita, bosh boshqarmalar va idoraviy mansub tashkilotlar mutaxassislarini belgilangan tartibda xorijiy mamlakatlarga yuborish; Qoʻmita, bosh boshqarmalar va idoraviy mansub tashkilotlar oʻrtasida tanlov va tender savdolari oʻtkazmasdan tovarlarni sotish, xarid qilish va yetkazib berish, xizmatlar koʻrsatish hamda ishlarni bajarish; Qoʻmita, bosh boshqarmalar va idoraviy mansub tashkilotlariga asosiy vositalarni biriktirish; avtomobil yoʻllarini qurish, taʼmirlash va ekspluatatsiya qilish bilan shugʻullanuvchi hamda yoʻl-qurilish materiallarini ishlab chiqaruvchi mustaqil korxonalarni va boshqa korxonalarni, shu jumladan, qoʻshma korxonalarni tashkil etish, shuningdek, Qoʻmita tizimiga kiruvchi tashkilotlarni birlashtirish va tugatish; oʻz vakolatlari doirasida davlat boshqaruvi organlari, xoʻjalik birlashmalari hamda mahalliy ijro etuvchi hokimiyat organlari, boshqa tashkilotlar, mansabdor shaxslar va fuqarolar uchun majburiy hisoblangan normativ-huquqiy hujjatlar qabul qilish, zarur hollarda boshqa vazirliklar, davlat qoʻmitalari va idoralari bilan birga qoʻshma qarorlar va boshqa hujjatlarni qabul qilish; oʻz tashkiliy tuzilmasi doirasida bir tashkilotdan boshqasiga operativ boshqarish (foydalanish) huquqi asosida davlat mulkini, jumladan, davlat koʻchmas mulki obyektlarini oʻtkazish; qonun hujjatlarida taqiqlanmagan mablagʻlar hisobiga jamgʻarmalar, shuningdek, moddiy ragʻbatlantiruvchi budjetdan tashqari jamgʻarmalar tashkil etish, ularning nizomlarini tasdiqlash, Qoʻmita bosh boshqarmalari va idoraviy mansub tashkilotlari faoliyatidan olingan foydani Qoʻmitaning jamgʻarmalariga yoʻnaltirish; sohadagi ishchi-xizmatchilarni ijtimoiy himoya qilish uchun ularga yetarli darajada sharoit yaratish maqsadida ijtimoiy obyektlarni qurish, tashkil etish va saqlash; Qoʻmita tomonidan tashkil etiladigan qoʻshma korxonalarning va jamiyatlarning taʼsischisi boʻlish; umumiy foydalanishdagi avtomobil yoʻllarining yoʻl boʻyi mintaqalarida servis xizmatlarini koʻrsatish maqsadida korxonalar tashkil etish; idoraviy mansub tashkilotlarning muassisi funksiyasini amalga oshirish; “Avtoyoʻlinvest” agentligi tarkibida loyihalarni amalga oshirish guruhlarini tashkil etish; umumiy foydalanishdagi avtomobil yoʻllarining ajratilgan mintaqasida va yoʻl boʻyi mintaqasida tashqi reklama obyektlarini (konstruksiyalarini) joylashtirish hamda yoʻl boʻyi mintaqasida servis va boshqa obyektlarni qurish ishlarini davlat-xususiy sheriklik asosida amalga oshirish; umumiy foydalanishdagi avtomobil yoʻllarini, ularni ekspluatatsiya qilish talablaridan kelib chiqqan holda, buyruqlar bilan tegishli ekspluatatsiya qiluvchi tashkilotlarga biriktirish; umumiy foydalanishdagi avtomobil yoʻllarini saqlash va joriy taʼmirlash ishlari uchun ajratilgan limit mablagʻlari doirasida xoʻjaliklararo qishloq avtomobil yoʻllarining, shaharlar, shahar posyolkalari, qishloqlar va ovullar koʻchalarini taʼmirlash; oʻz vakolati doirasida anjumanlar, seminarlar, simpoziumlar, koʻrgazmalar va boshqa tadbirlarni oʻtkazish, jumladan xorijda tashkil etish, shuningdek, boshqa tashkilotlar tomonidan oʻtkaziladigan shu kabi tadbirlarda ishtirok etish; Qoʻmita faoliyatini amalga oshirish uchun inventar va xoʻjalik jihozlari, avtotransport, aloqa vositalari, hisoblash, kompyuter texnikasi, asbob-uskunalar, dasturiy taʼminot va boshqa tovarlarni xarid qilish uchun belgilangan tartibda shartnomalar tuzish. 14. Qoʻmita qonun hujjatlariga muvofiq boshqa huquqlarga ega boʻlishi mumkin. 15. Qoʻmita: umumiy foydalanishdagi avtomobil yoʻllari sohasida yagona texnika siyosatni samarali amalga oshirilishi; Qoʻmitaga yuklangan vazifalar va funksiyalarning oʻz vaqtida hamda samarali bajarilishi; Qoʻmita tarkibiy boʻlinmalarining Qoʻmita faoliyati bilan bogʻliq koʻrsatkichlarga erishishni taʼminlash boʻyicha ishlarining tashkil etilishi; Qoʻmita tomonidan Oʻzbekiston Respublikasi Prezidenti Administratsiyasi va Vazirlar Mahkamasiga koʻrib chiqish uchun kiritiladigan normativ-huquqiy hujjatlar loyihalari, shuningdek, Qoʻmita qabul qiladigan buyruqlar va boshqa hujjatlarning sifatli tayyorlanishi va ekspertizadan oʻtkazilishi; yoʻl xoʻjaligini rivojlantirish boʻyicha dasturlar, chora-tadbirlar rejalari, “yoʻl xaritalari” va boshqa dasturiy hujjatlarning amalga oshirilishi; avtomobil yoʻllaridan foydalanuvchilar huquqlari himoya qilinishi boʻyicha javobgar hisoblanadi. 16. Quyidagilar Qoʻmita raisining asosiy funksional vazifalari hisoblanadi: yoʻl xoʻjaligini tartibga solish sohasida Oʻzbekiston Respublikasi Konstitutsiyasi va qonunlari, boshqa normativ-huquqiy hujjatlar talablariga rioya qilish; Qoʻmita faoliyatiga yakka boshchilik asosida umumiy rahbarlik qilish, Oʻzbekiston Respublikasi Prezidenti, Vazirlar Mahkamasining qarorlari va boshqa qonun hujjatlari bilan Qoʻmitaga yuklangan vazifalar va funksiyalarning bajarilishini tashkil etish; Oʻzbekiston Respublikasi Prezidenti, Vazirlar Mahkamasi qarorlari bilan tasdiqlangan Qoʻmita faoliyatini yanada takomillashtirish boʻyicha kompleks dasturlar va tadbirlarning bajarilish holatini tanqidiy va chuqur tahlil qilish; Oʻzbekiston Respublikasi Prezidenti, Oʻzbekiston Respublikasining Bosh vaziri, uning oʻrinbosarlari va maslahatchilari, Oʻzbekiston Respublikasi transport vazirining topshiriqlarini bajarish; oʻz oʻrinbosarlari va Qoʻmitaning boshqa mansabdor shaxslari vakolatlarini belgilash, ular oʻrtasida vazifalarni taqsimlash, Qoʻmita faoliyatining alohida uchastkalariga rahbarlik qilish uchun oʻz oʻrinbosarlari va boshqa mansabdor shaxslarning shaxsiy masʼuliyati darajasini belgilash; Qoʻmita faoliyatini rejalashtirishni tashkil etish, yoʻl xoʻjaligi sohasini rivojlantirish tendensiyalaridan kelib chiqib, Qoʻmita va oʻz oʻrinbosarlarining har choraklik ish rejalarini tasdiqlash va ularning bajarilishi nazoratini taʼminlash; Oʻzbekiston Respublikasi Prezidenti va Oʻzbekiston Respublikasi Vazirlar Mahkamasining qarorlari va topshiriqlari ijrosini tashkil etish va monitoring olib borishning amaliy tizimini yaratish, shuningdek, Oʻzbekiston Respublikasi Prezidentining “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xoʻjalik boshqaruvi organlari hamda barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son, “Davlat organlari va tashkilotlarida ijro intizomini yanada mustahkamlash chora-tadbirlari toʻgʻrisida” 2018-yil 5-oktabrdagi PQ-3962-son qarorlariga va Vazirlar Mahkamasining “Ijro intizomini mustahkamlash chora-tadbirlari toʻgʻrisida” 1999-yil 12-yanvardagi 12-son qaroriga muvofiq ijro intizomini mustahkamlash boʻyicha kompleks amaliy chora-tadbirlarni bajarish; Qoʻmita xodimlarini tizimli ravishda qayta tayyorlashni va ularning malakasini oshirishni tashkil etish; Qoʻmitada kadrlarni tanlash va joy-joyiga qoʻyish, ularning samarali faoliyati uchun zarur shart-sharoitlar yaratish, Qoʻmitaning kadrlar zaxirasini shakllantirish; boʻsh lavozimlarga taklif etilgan kadrlarning, shuningdek, Qoʻmitaga ishga qabul qilinayotgan kadrlarning professional, oʻz ishini bilishi, amaliy tajribaga, yuksak darajada ishlash xususiyatlariga va maʼnaviy-axloqiy fazilatlarga ega ekanligi kafolatini taʼminlash; “Normativ-huquqiy hujjatlar toʻgʻrisida”, “Qonunlar loyihalarini tayyorlash va ularni Oʻzbekiston Respublikasi Oliy Majlisi Qonunchilik palatasiga kiritish tartibi toʻgʻrisida”gi Oʻzbekiston Respublikasi qonunlari, Oʻzbekiston Respublikasi Prezidenti Administratsiyasining va Oʻzbekiston Respublikasi Vazirlar Mahkamasining reglamentlari talablariga muvofiq yoʻl xoʻjaligi sohasidagi normativ-huquqiy hujjatlar loyihalari sifatli ishlab chiqilishini tashkil etish, ularning Transport vazirligi va Oʻzbekiston Respublikasi Vazirlar Mahkamasi apparatida puxta ishlab chiqilishida, Oʻzbekiston Respublikasi Vazirlar Mahkamasi Rahbariyati huzurida himoya qilinishi va Oʻzbekiston Respublikasi Prezidenti Administratsiyasida koʻrib chiqilishida ishtirok etish; “Normativ-huquqiy hujjatlar toʻgʻrisida”, “Qonunlar loyihalarini tayyorlash va ularni Oʻzbekiston Respublikasi Oliy Majlisi Qonunchilik palatasiga kiritish tartibi toʻgʻrisida”gi Oʻzbekiston Respublikasi qonunlariga va Vazirlar Mahkamasining 2016-yil 17-oktabrdagi 345-son qarori bilan tasdiqlangan Davlat va xoʻjalik boshqaruvi organlari, mahalliy ijro etuvchi hokimiyat organlarining qonun loyihasi faoliyatining namunaviy reglamentiga muvofiq Qoʻmitaning qonun loyihalarini tayyorlash faoliyatini tashkil etish; faoliyat sohasidagi masalalar boʻyicha normativ-huquqiy hujjatlar loyihalarini ishlab chiqishga rahbarlik qilish, ularning Oʻzbekiston Respublikasi Prezidenti Administratsiyasi, Vazirlar Mahkamasiga oʻz vaqtida kiritilishini tashkil etish; Qoʻmita rahbarlari va xodimlarining xizmat safarlarini Oʻzbekiston Respublikasi Prezidentining “Mansabdor shaxslarning xorijiy mamlakatlarga chiqish tartibini takomillashtirish choralari toʻgʻrisida” 2014-yil 5-martdagi PQ-2142-son va “Xorijiy xizmat safarlarida boʻlishning samaradorligi va xorijiy delegatsiyalarning Oʻzbekiston Respublikasiga tashrifini tashkil etish uchun mansabdor shaxslarning shaxsiy javobgarligini yanada oshirish chora-tadbirlari toʻgʻrisida” 2017-yil 3-avgustdagi PQ-3170-son qarorlari talablariga muvofiq tashkil etish, xizmat safarlarining asoslanganligi, samaradorligi va natijadorligini, safar uchun ajratiladigan mablagʻlardan maqsadli va oqilona foydalanishni taʼminlash; oʻz oʻrinbosarlarining va Qoʻmita tarkibiy boʻlinmalari rahbarlari faoliyati natijadorligi va samaradorligini tizimli ravishda oʻrganish, Qoʻmita yigʻilishlarida ularning shaxsiy hisobotlarini eshitish, yakunlari boʻyicha zarur choralar koʻrish; Qoʻmita xodimlarini ragʻbatlantirish va intizomiy javobgarlikka tortish masalalarini hal qilish, oʻz oʻrinbosarlarini va Qoʻmitaning boshqa mansabdor shaxslarini ragʻbatlantirish va intizomiy javobgarlikka tortish, shu jumladan, ularning egallab turgan lavozimida qolishi maqsadga muvofiqligiga doir masalalarni koʻrib chiqish boʻyicha takliflar kiritish, ularning shaxsiy masʼuliyatini oshirishga doir tizimli chora-tadbirlarni amalga oshirish; Qoʻmita xodimlari tomonidan Vazirlar Mahkamasining 2022-yil 14-oktabrdagi 595-son qarori bilan tasdiqlangan Davlat fuqarolik xizmatchilari odob-axloqining namunaviy qoidalari asosida tasdiqlanadigan Qoʻmita xodimlarining odob-axloq qoidalari talablariga rioya etilishini taʼminlash; “Korrupsiyaga qarshi kurashish toʻgʻrisida”gi Oʻzbekiston Respublikasi Qonuni talablariga muvofiq Qoʻmita tizimida korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyotini va qonun hujjatlarini takomillashtirishga doir chora-tadbirlarni ishlab chiqish va amalga oshirish orqali ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish, bartaraf etish; Qoʻmita ishini tashkil etishning zamonaviy shakllari joriy etilishini taʼminlash; “Elektron hukumat toʻgʻrisida”gi Oʻzbekiston Respublikasi Qonunini amalga oshirish doirasida zamonaviy axborot-kommunikatsiya texnologiyalaridan foydalanish, shu jumladan, Qoʻmita axborot tizimining samaradorligi va sifatini oshirish; jismoniy va yuridik shaxslarning murojaatlarini koʻrib chiqishga doir samarali ishlarni tashkil etish, aholi bilan toʻgʻridan-toʻgʻri va ochiq muloqotni yoʻlga qoʻyish, “Jismoniy va yuridik shaxslarning murojaatlari toʻgʻrisida”gi Oʻzbekiston Respublikasi Qonunida belgilangan muddatlarda va tartibda jismoniy shaxslarni va yuridik shaxslar vakillarini muntazam ravishda shaxsan qabul qilish, shu jumladan, joylarga borib qabul qilish; Oʻzbekiston Respublikasi Prezidentining Xalq qabulxonalari bilan samarali hamkorlikni, ularning faoliyatida Qoʻmita xodimlari va rahbarlarining faol ishtirok etishini tashkil etish, jismoniy va yuridik shaxslarning Oʻzbekiston Respublikasi Prezidenti Virtual qabulxonasidan tushgan murojaatlari oʻz vaqtida va toʻliq koʻrib chiqilishini taʼminlash; davlat siri sirasiga kiritilgan maʼlumotlar va maxfiy axborot bilan ishlashda qonun hujjatlari talablariga rioya qilish; Qoʻmita tarkibiy boʻlinmalari toʻgʻrisidagi nizomni, lavozim yoʻriqnomalari va Qoʻmitaning boshqa lokal hujjatlarini belgilangan tartibda tasdiqlash; Qoʻmita markaziy apparati xodimlarini, bosh boshqarmalari va idoraviy mansub tashkilotlari rahbarlarini lavozimga tayinlash va lavozimidan ozod etish, qonun hujjatlarida belgilangan tartibda mehnat shartnomalarini tuzish, oʻzgartirish va bekor qilish; Qoʻmita markaziy apparati, bosh boshqarmalari va idoraviy mansub tashkilotlari xodimlari tomonidan bajarishi majburiy boʻlgan buyruqlar, farmoyishlar chiqarish va koʻrsatmalar berish, shuningdek, ularning ijrosini belgilangan tartibda nazorat qilish; xodimlarning umumiy belgilangan soni doirasida Qoʻmita shtatlar jadvalini, shuningdek, Qoʻmita xarajatlar smetasini belgilangan tartibda tasdiqlash; boshqaruv xodimlarining belgilangan cheklangan umumiy soni doirasida Qoʻmita markaziy apparati, bosh boshqarmalari va idoraviy mansub tashkilotlari apparatlari tuzilmasiga oʻzgartish kiritish; Qoʻmita markaziy apparati, bosh boshqarmalari va idoraviy mansub tashkilotlari mol-mulkini qonun hujjatlarida belgilangan tartibda tasarruf etish; Qoʻmita bosh boshqarmalari va idoraviy mansub tashkilotlari tomonidan qonun hujjatlarini buzgan holda qabul qilingan qarorlarini (koʻrsatmalarini) bekor qilish; alohida oʻzini koʻrsatgan xodimlarni ularga davlat mukofotlari berish uchun ularning nomzodlarini belgilangan tartibda taqdim etish; yoʻl xoʻjaligi sohasida xalqaro va hukumatlararo aloqalarni kengaytirish va mustahkamlash, xorijiy investitsiyalar va grantlarni jalb etish boʻyicha xalqaro tadbirlarda ishtirok etish. 17. Quyidagilar Qoʻmita raisi oʻrinbosarlarining asosiy funksional vazifalari hisoblanadi: Oʻzbekiston Respublikasi Konstitutsiyasi va qonunlari, shuningdek, boshqa normativ-huquqiy hujjatlar talablariga rioya qilish; Qoʻmita raisi vaqtincha boʻlmaganda tegishli buyruq asosida uning vazifalarini bajarish; Qoʻmitaning mutasaddilik qilinadigan tarkibiy boʻlinmalari faoliyatini muvofiqlashtirish, nazorat qilish va ularga bevosita rahbarlik qilish, ularning xodimlari oʻrtasida vazifalarni taqsimlash; Oʻzbekiston Respublikasi Prezidenti, Oʻzbekiston Respublikasi Vazirlar Mahkamasi qarorlari bilan tasdiqlangan Qoʻmita faoliyatini yanada takomillashtirish boʻyicha kompleks dasturlar va tadbirlarning bajarilishi holatini tanqidiy va chuqur tahlil qilish; mutasaddilik qilinadigan tarkibiy boʻlinmalar tomonidan prognoz koʻrsatkichlariga erishishni soʻzsiz taʼminlash chora-tadbirlarini koʻrish, boʻlinmalar rahbarlarining hisobotlarini muntazam eshitish va ushbu koʻrsatkichlarga erishish uchun ularning shaxsiy javobgarligini oshirish; mutasaddilik qilinadigan tarkibiy boʻlinmalarning ish rejalari bajarilishi ustidan nazoratni taʼminlash; Oʻzbekiston Respublikasi Prezidenti va Oʻzbekiston Respublikasi Vazirlar Mahkamasining qarorlari va topshiriqlari ijrosini tashkil etish, Qoʻmita faoliyatida ijro intizomini mustahkamlash boʻyicha kompleks amaliy chora-tadbirlarni bajarish, shuningdek, Oʻzbekiston Respublikasi Prezidentining “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xoʻjalik boshqaruvi organlari hamda barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son, “Davlat organlari va tashkilotlarida ijro intizomini yanada mustahkamlash chora-tadbirlari toʻgʻrisida” 2018-yil 5-oktabrdagi PQ-3962-son qarorlariga va Vazirlar Mahkamasining “Ijro intizomini mustahkamlash chora-tadbirlari toʻgʻrisida” 1999-yil 12-yanvardagi 12-son qaroriga muvofiq ijro intizomini mustahkamlash boʻyicha kompleks amaliy chora-tadbirlarni bajarish; Transport vazirligi hayʼati, Transport vaziri va Qoʻmita raisining buyruqlari va topshiriqlari oʻz vaqtida hamda sifatli bajarilishini taʼminlash; mutasaddilik qilinadigan tarkibiy boʻlinmalarda kadrlarni tanlash va joy-joyiga qoʻyish boʻyicha Qoʻmita raisiga takliflar taqdim etish, ularning professionalligi, oʻz ishini bilishi, amaliy tajribaga, yuksak darajada ishlash xususiyatlariga va maʼnaviy-ahloqiy fazilatlarga ega ekanligi kafolatini taʼminlash, ularning kasbiy malakasini oshirish chora-tadbirlarini koʻrish, mutasaddilik qilinadigan boʻlinmalarda kadrlar zaxirasini shakllantirish; yoʻl xoʻjaligi sohasidagi normativ-huquqiy hujjatlar loyihalarini mutasaddilik qilinadigan tarkibiy boʻlinmalar tomonidan sifatli ishlab chiqilishini tashkil etish, Qoʻmita tarkibiy boʻlinmalarida tayyorlangan hujjatlar loyihalarini koʻrib chiqish va ular keyinchalik Qoʻmita raisi tomonidan koʻrib chiqilishi, imzolanishi (viza qoʻyilishi) uchun viza qoʻyish, keyinchalik ularni oʻz vaqtida Oʻzbekiston Respublikasi Prezident Administratsiyasiga va Vazirlar Mahkamasiga kiritish; Qoʻmitaga taqdim etilgan yoʻl xoʻjaligi sohasidagi takliflar va normativ-huquqiy hujjatlar loyihalarini koʻrib chiqish; Qoʻmita rahbarlari va xodimlarining xizmat safarlarini Oʻzbekiston Respublikasi Prezidentining “Mansabdor shaxslarning xorijiy mamlakatlarga chiqish tartibini takomillashtirish choralari toʻgʻrisida” 2014-yil 5-martdagi PQ-2142-son va “Xorijiy xizmat safarlarida boʻlishning samaradorligi va xorijiy delegatsiyalarning Oʻzbekiston Respublikasiga tashrifini tashkil etish uchun mansabdor shaxslarning shaxsiy javobgarligini yanada oshirish chora-tadbirlari toʻgʻrisida” 2017-yil 3-avgustdagi PQ-3170-son qarorlari talablariga muvofiq tashkil etish, xizmat safarlarining asoslanganligi, samaradorligi va natijadorligini, safar uchun ajratiladigan mablagʻlardan maqsadli va oqilona foydalanishni taʼminlash; Qoʻmitaning mutasaddilik qilinadigan tarkibiy boʻlinmalari rahbarlari va xodimlari faoliyati samaradorligi va natijadorligini muntazam tanqidiy tahlil qilish, ularning shaxsiy hisobotlarini eshitish; yoʻl xoʻjaligi sohasiga tegishli masalalar boʻyicha Qoʻmita faoliyatini takomillashtirishga doir amaliy chora-tadbirlar koʻrish, yoʻl xoʻjaligi sohasidagi qonun hujjatlarini takomillashtirish boʻyicha takliflar ishlab chiqish va ularni Qoʻmita raisiga kiritish; mutasaddilik qilinadigan tarkibiy boʻlinmalar rahbarlari va xodimlarini ragʻbatlantirish va intizomiy javobgarlikka tortish, shu jumladan, ularning egallab turgan lavozimida qolishi maqsadga muvofiqligi masalasini koʻrib chiqish boʻyicha takliflarni Qoʻmita raisiga kiritish, funksional vazifalar va yuklangan vazifalar bajarilishi uchun ularning shaxsiy masʼuliyatini oshirish boʻyicha tizimli chora-tadbirlar koʻrish; Qoʻmita xodimlarining odob-axloq qoidalari talablariga rioya qilishini, mutasaddilik qilinadigan boʻlinmalar rahbarlari va xodimlarining ushbu qoidalarga rioya etishini taʼminlash; “Korrupsiyaga qarshi kurashish toʻgʻrisida”gi Oʻzbekiston Respublikasi Qonuni talablariga muvofiq Qoʻmita tizimida korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyotini va qonun hujjatlarini takomillashtirishga doir chora-tadbirlarni ishlab chiqish va amalga oshirish orqali ularning sodir etilishiga koʻmaklashuvchi sabablar va shart-sharoitlarni aniqlash, tahlil qilish, bartaraf etish; yoʻl xoʻjaligi sohasini takomillashtirish va rivojlantirish, shuningdek, zamonaviy axborot-kommunikatsiya texnologiyalaridan foydalanishga doir takliflarni Qoʻmita raisiga kiritish; “Jismoniy va yuridik shaxslarning murojaatlari toʻgʻrisida”gi Oʻzbekiston Respublikasi Qonunida belgilangan muddatlarda va tartibda jismoniy va yuridik shaxslarning murojaatlarini koʻrib chiqish boʻyicha samarali ishlarni tashkil etish, aholi bilan toʻgʻridan-toʻgʻri va ochiq muloqotni yoʻlga qoʻyish, jismoniy shaxslarni va yuridik shaxslar vakillarini muntazam ravishda shaxsan qabul qilish, shu jumladan joylarga borib qabul qilish; Oʻzbekiston Respublikasi Prezidentining Xalq qabulxonalari bilan samarali hamkorlik qilish, ularning faoliyatida faol ishtirok etish, jismoniy va yuridik shaxslar vakillarining Oʻzbekiston Respublikasi Prezidentining Virtual qabulxonasidan tushgan murojaatlari oʻz vaqtida va toʻlaqonli koʻrib chiqilishini taʼminlash; davlat siri sirasiga kiritilgan maʼlumotlar va maxfiy axborot bilan ishlashda qonun hujjatlari talablariga rioya qilish; yoʻl xoʻjaligi sohasida xorijiy davlatlar, xalqaro va xorijiy tashkilotlar bilan hamkorlikni amalga oshirish; avtomobil yoʻllarini qurish, rekonstruksiya qilish, taʼmirlash, saqlash, koʻkalamzorlashtirish va boshqa zaruriy tadbirlarni oʻz vaqtida sifatli bajarilishini taʼminlash; avtomobil yoʻllarida harakat xavfsizligini tashkil etish boʻyicha Qoʻmita vakolatiga kiradigan tadbirlarni amalga oshirish va nazorat qilish; avtomobil yoʻllarini qurish, rekonstruksiya qilish, taʼmirlash, koʻkalamzorlashtirish va boshqa tadbirlar yuzasidan normativ hujjatlar ishlab chiqish va ularning bajarilishini nazoratga olish; Qoʻmita vakolatiga kiruvchi boshqa vazifalarni oʻz vaqtida amalga oshirish. 18. Qoʻmita raisi: Qoʻmitaga yuklangan vazifalar va funksiyalarning bajarilishi uchun; ushbu Nizomning 15-bandida nazarda tutilgan Qoʻmitaning javobgarlik sohalari boʻyicha; ushbu Nizomning 16-bandida koʻrsatilgan oʻz funksional vazifalarining sifatli bajarilishi uchun shaxsan masʼuldir. 19. Qoʻmita raisi oʻrinbosarlari: mutasaddilik qilinadigan Qoʻmita tarkibiy boʻlinmalarida Qoʻmitaga yuklangan vazifalar va funksiyalarning bajarilishi uchun; Qoʻmitaning mutasaddilik qilinadigan masalalar yuzasidan ushbu Nizomning 15-bandida nazarda tutilgan javobgarlik sohalari boʻyicha; ushbu Nizomning 17-bandida belgilangan oʻz funksional vazifalarining bajarilishi uchun shaxsan masʼuldir. 20. Qoʻmitaga Oʻzbekiston Respublikasi Prezidenti tomonidan lavozimga tayinlanadigan va lavozimidan ozod etiladigan rais rahbarlik qiladi. 21. Qoʻmita raisi Vazirlar Mahkamasi tomonidan lavozimga tayinlanadigan va lavozimdan ozod etiladigan besh nafar oʻrinbosarga, shu jumladan bitta birinchi oʻrinbosarga ega. Ishlab chiqarish zaruriyatidan kelib chiqib, raisning buyrugʻi bilan boʻsh turgan Qoʻmita raisi oʻrinbosari lavozimi vazifasini vaqtincha bajarish Qoʻmita raisi tomonidan belgilangan shaxsga yuklatilishi mumkin. 22. Qoʻmita raisi boʻlmagan vaqtda uning vakolatlari raisning buyrugʻi bilan uning oʻrinbosarlaridan biriga yuklatiladi. Qoʻmita raisi, uning birinchi oʻrinbosari va oʻrinbosarlari maqomi, mehnatga haq toʻlash shartlari, moddiy taʼminoti, tibbiy va transport xizmati koʻrsatish boʻyicha mos ravishda vazirga, vazirning birinchi oʻrinbosariga va oʻrinbosarlariga tenglashtiriladi. 23. Qoʻmita oʻziga yuklangan vazifa va funksiyalarni bevosita, shuningdek, Transport vazirligi markaziy apparati tarkibiy boʻlinmalari, uning hududiy boshqarmalari hamda idoraviy mansub tashkilotlar bilan oʻzaro hamkorlikda hal etadi. 24. Qoʻmitaning Transport vazirligi markaziy apparati tarkibiy boʻlinmalari, uning hududiy boshqarmalari, shuningdek, idoraviy mansub tashkilotlar bilan oʻzaro hamkorligi bevosita Qoʻmita raisi va uning oʻrinbosarlari tomonidan taʼminlanadi. 25. Qoʻmitada uning asosiy yoʻnalishlarini muvofiqlashtiruvchi rais oʻrinbosari (kengash raisi), Qoʻmita markaziy apparati tarkibiy boʻlinmalari rahbarlari va mutaxassislaridan iborat Tarmoq ilmiy-texnik kengashi Qoʻmita raisi buyrugʻi bilan tashkil etiladi. 26. Tarmoq ilmiy-texnik kengashi nizomi va uning shaxsiy tarkibi Qoʻmita raisining buyrugʻi bilan tasdiqlanadi. 27. Qoʻmitada rais buyrugʻi bilan kengash, maslahat va ekspert organlari tuzilishi mumkin. Qoʻmitada tuziladigan kengash, maslahat va ekspert organlari tarkibi va ular toʻgʻrisidagi nizomlar Qoʻmita raisining buyrugʻi bilan tasdiqlanadi. 28. Qoʻmita faoliyatining samaradorligi va natijadorligi muntazam baholanib boriladi. 29. Qoʻmita faoliyati samaradorligi va natijadorligini baholash Transport vazirligi tomonidan tasdiqlanadigan Qoʻmita faoliyati samaradorligi va natijadorligini baholash mezonlari va ish indikatorlariga asoslanadi. 30. Qoʻmita faoliyatining samaradorligi va natijadorligini baholash yakunlari boʻyicha: Qoʻmita rahbarlari va xodimlariga nisbatan ragʻbatlantirish (mukofotlash) yoki intizomiy javobgarlik choralari; Qoʻmita faoliyatida aniqlangan kamchiliklarni bartaraf etish va uning faoliyatini yanada takomillashtirish chora-tadbirlari koʻriladi. Qoʻmita faoliyati samaradorligi va natijadorligini baholash tartibi va uslubi Oʻzbekiston Respublikasi transport vaziri tomonidan belgilanadi. 31. Qoʻmita, uning bosh boshqarmalari, tuman yoʻllardan foydalanish unitar korxonalari, yoʻllardan muntazam foydalanish unitar korxonalari, koʻpriklardan foydalanish unitar korxonalari, “Avtoyoʻlinvest” agentligi, “Oʻzyoʻlkoʻkalamzorlashtirish” unitar korxonasi, “Respublika dispetcherlik markazi” unitar korxonasi, “Axborot-kommunikatsiya texnologiyalarini rivojlantirish markazi” unitar korxonasi faoliyati Oʻzbekiston Respublikasi Davlat budjeti, Oʻzbekiston Respublikasi Transport vazirligi huzuridagi Avtomobil yoʻllari qoʻmitasi faoliyatini rivojlantirish va qoʻllab-quvvatlash jamgʻarmasi, moddiy ragʻbatlantirish maxsus jamgʻarmasi, budjetdan tashqari jamgʻarmalar va qonun hujjatlarida taqiqlanmagan boshqa manbalar hisobidan moliyalashtiriladi va moddiy-texnik taʼminlanadi. 32. Xodimlarning mehnatiga haq toʻlash, lavozim maoshlariga qoʻshimchalar va ustamalar, shuningdek, mukofotlar va boshqa barcha turdagi toʻlovlar ish beruvchi tomonidan kasaba uyushmasi qoʻmitasi yoki xodimlarning boshqa vakillik organi bilan kelishib qabul qilgan lokal hujjatlar asosida: Qoʻmita tuzilmasiga kiruvchi yoʻllardan muntazam foydalanish unitar korxonalari, tuman yoʻllardan foydalanish unitar korxonalari, koʻpriklardan foydalanish unitar korxonalari, “Oʻzyoʻlkoʻkalamzorlashtirish” unitar korxonasi tarkibidagi Qoraqalpogʻiston Respublikasi, viloyatlar va Toshkent shahar hududiy korxonalari, “Doʻrmonavtoyoʻl” va “Qamchiqavtoyoʻl” ixtisoslashtirilgan yoʻllardan foydalanish unitar korxonalari, Quvasoy yoʻllardan foydalanish unitar korxonasi, Toshkent halqa avtomobil yoʻli yoʻllardan foydalanish boshqarmasi unitar korxonasi, Bardankoʻl yoʻllardan foydalanish boshqarmasi unitar korxonasi — avtomobil yoʻllarini saqlash va koʻkalamzorlashtirish xarajatlariga ajratilgan mablagʻlar limiti doirasida amalga oshiriladi; “Umumiy foydalanishdagi avtomobil yoʻllarini qurish va rekonstruksiya qilish direksiyasi” davlat unitar korxonasi va Qoraqalpogʻiston Respublikasi, viloyatlar bosh boshqarmalari tarkibidagi “Mintaqaviy yoʻllarga buyurtmachi xizmati” davlat unitar korxonalari – buyurtmachilik funksiyasini bajargan ish hajmlaridan belgilangan tartibda ajratiladigan ajratmalar hisobidan amalga oshiriladi. 33. Qoʻmita markaziy apparati, bosh boshqarmalari va idoraviy mansub tashkilotlari xodimlarining ish haqi lavozim maoshi, mukofotlar, qoʻshimcha haqlar, ustamalar va qonun hujjatlarida nazarda tutilgan boshqa toʻlovlardan iborat. Qoʻmita, uning bosh boshqarmalari va idoraviy mansub tashkilotlari xodimlarining lavozim maoshi Yagona tarif setkasining tasdiqlangan razryadlari boʻyicha belgilanadi. Qoʻmita markaziy apparati xodimlariga Transport vazirligi markaziy apparati xodimlari uchun belgilangan Yagona tarif setkasi boʻyicha mehnatga haq toʻlash razryadlari tatbiq etiladi. 34. Boshqaruv xodimlari soni kamayishi va boʻsh ish oʻrinlari mavjudligi hisobiga mehnatga haq toʻlash jamgʻarmasining boʻshab qolayotgan mablagʻlari Qoʻmita xodimlarini moddiy ragʻbatlantirish uchun yoʻnaltiriladi. 35. Qoʻmita markaziy apparati boshqarmalariga yengil avtotransport vositalari biriktiriladi va ularni saqlash xarajatlari Oʻzbekiston Respublikasi Transport vazirligi huzuridagi Avtomobil yoʻllari qoʻmitasi faoliyatini rivojlantirish va qoʻllab-quvvatlash jamgʻarmasi mablagʻlari hisobidan amalga oshiriladi. 36. Qoʻmita tashkiliy tuzilmasiga kiradigan hamda ushbu Nizomning 31-bandida koʻrsatilmagan idoraviy mansub tashkilotlarning mehnatiga haq toʻlash va moddiy-texnik taʼminoti, shuningdek, ularning xodimlarini moddiy ragʻbatlantirish idoraviy mansub tashkilotlarning xoʻjalik faoliyatidan tushgan daromadlar hamda qonun hujjatlarida taqiqlanmagan boshqa manbalar hisobidan amalga oshiriladi. 37. Qoʻmita tomonidan aʼzo boʻlgan xalqaro tashkilotlarga aʼzolik badallari va vakillik xarajatlari Oʻzbekiston Respublikasi Transport vazirligi huzuridagi Avtomobil yoʻllari qoʻmitasi faoliyatini rivojlantirish va qoʻllab-quvvatlash jamgʻarmasi mablagʻlari hisobidan amalga oshiriladi. 38. Qoʻmitani qayta tashkil etish va tugatish qonun hujjatlarida belgilangan tartibda amalga oshiriladi. 1. Vazirlar Mahkamasining “Oʻzbekiston Respublikasi Avtomobil yoʻllari davlat qoʻmitasi toʻgʻrisidagi nizomni tadiqlash haqida” 2017-yil 15-apreldagi 221-son qarori (Oʻzbekiston Respublikasi QT, 2017-y., 4-son, 48-modda). 2. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzi qarorlarini oʻz kuchini yoʻqotgan deb hisoblash toʻgʻrisida (Oʻzbekiston Respublikasi Prezidentining “Yoʻl xoʻjaligini boshqarish tizimini yanada takomillashtirish chora-tadbirlari toʻgʻrisida” 2017-yil 14-fevraldagi PF-4954-son Farmoni)” 2017-yil 7-iyuldagi 472-son qaroriga 1-ilovaning 13-bandi (Oʻzbekiston Respublikasi QT, 2017-y., 28-son, 649-modda). 3. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasi Prezidentining “Bandlik sohasida davlat siyosatini yanada takomillashtirish va mehnat organlari faoliyati samaradorligini tubdan oshirish chora-tadbirlari toʻgʻrisida” 2017-yil 24-maydagi PF-5052-son Farmoni, Oʻzbekiston Respublikasi Prezidentining “Oʻzbekiston Respublikasi Bandlik va mehnat munosabatlari vazirligi faoliyatini tashkil etish chora-tadbirlari toʻgʻrisida” 2017-yil 24-maydagi PQ-3001-son qarori)” 2017-yil 8-sentabrdagi 703-son qaroriga ilovaning 47-bandi (Oʻzbekiston Respublikasi QT, 2017-y., 37-son, 990-modda). 4. Vazirlar Mahkamasining “Oʻzbekiston Respublikasi Avtomobil yoʻllari davlat qoʻmitasi toʻgʻrisidagi nizomga oʻzgartirish va qoʻshimchalar kiritish haqida” 2017-yil 24-noyabrdagi 943-son qarori.